የጥምቀት በዓልን ጨምሮ ሌሎች ቅርሶችን በዓለም ቅርስነት ማስመዝገብ ብቻ ሳይሆን መንከባከብ እንደሚገባ የኢፌዴሪ ፕሬዝዳንት ሳኅለወርቅ ዘውዴ አሳሰቡ፡፡
ባሕር ዳር፡- ጥር 11/2012ዓ.ም (አብመድ) የኢፌዴሪ ፕሬዝዳንት ሳኅለወርቅ ዘውዴ በንግግራቸው መጀመሪያ ጎንደር ወጣቶች ለበዓሉ ድምቀት እያደርጉት ላለው ቀና ትብብር እና በጎ ፈቃደኝነት አመሥግነዋል፡፡ የጥምቀት በዓል በዩኔስኮ በማይዳሰስ ቅርስነት በመመዝገቡ ማግስት ጎንደር ተገኝተው በማክበራቸው መደሰታቸውንም ፕሬዝዳቷ ገልጸዋል፡፡የኢትዮጵያ ሌሎች በዓላትንም በዓለም ቅርስነት ለማስመዝገብ እየተሠራ መሆኑን ፕሬዝዳንት ሳኅለወርቅ ተናግረዋል፡፡ የጥምቀት በዓል ከመስቀል፣ ከገዳ ሥርዓትና ፍቼ ጨምበላላ ቀጥሎ በዓለም የማይዳሰሱ ቅርስነት አራተኛ ሆኖ መመዝገቡን በመጥቀስ ‹‹የእንኳን ደስ አለን›› መልዕክትም አስተላልፈዋል፡፡ ይህ ታላቅ እርምጃ ስለኢትዮጵያና ሕዝቦቿ በጎ ገጽታ ለመገንባት ለሚደረገው ዓለም አቀፋዊ እንቅስቃሴ በጎ አስተዋጽኦ እንደሚኖረው የኢፌዴሪ ፕሬዝዳንት ሳኅለወርቅ ዘውዴ ተናግረዋል፡፡